CELEX: 
Language: bg
Date: 2021-06-17 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Директива 2014/94/ЕС на Европейския парламент и на Съвета по отношение на стандартите за зарядните точки за електрически автобуси

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С член 8 от Директива 2014/94/ЕС
                  1
                на Европейската комисия се предоставя правомощието да приема делегирани актове за допълнение или актуализиране на техническите спецификации относно инфраструктурата за алтернативни горива, посочени в членове 4, 5 и 6 от директивата и в приложение II към нея.
            
            
               Делегираните актове са необходими, за да се установи изискване за съответствие на инфраструктурите, които предстои да бъдат разгърнати или обновени, с техническите спецификации в европейските стандарти (EN), които предстои да бъдат разработени, без да се засяга Регламент (ЕС) № 1025/2012, в случаите, в които европейските организации по стандартизация са препоръчали само едно техническо решение с технически спецификации съгласно описанието в съответния европейски стандарт.
            
            
               С цел прилагане на Директива 2014/94/ЕС и в съответствие с член 10, параграф 1 от Регламент (ЕС) № 1025/2012 Комисията подаде искане (M533)
                  2
                до Европейския комитет по стандартизация (CEN) и Европейския комитет за стандартизация в електротехниката (CENELEC) за разработване и приемане на подходящи европейски стандарти или изменение на съществуващи такива чрез установяване на технически спецификации за оперативна съвместимост с едно-единствено решение, ако е приложимо, въз основа на международни стандарти за инфраструктурата за алтернативни горива.
            
            
               Стандартите, които трябваше да бъдат разработени от CEN/CENELEC по искане M/533, се отнасят до техническите спецификации относно инфраструктурата за алтернативни горива в Директива 2014/94/ЕС. Тези спецификации се споменават в член 4, параграф 14 и точки 1.3, 1.4, 1.5, 1.6 и 1.8 от приложение II – снабдяване с електроенергия на автомобилния и морския транспорт и корабоплаването по вътрешни водни пътища; член 5, параграф 3 и приложение II, точка 2 – снабдяване на автомобилния транспорт с водород; и член 6, параграф 11 и приложение II, точка 3 – снабдяване с природен газ, включително биометан, на автомобилния и морския транспорт и корабоплаването по вътрешни водни пътища.
            
            
               След като CEN/CENELEC приеха съответните стандарти по искане M/533, на 13 август 2019 г. Комисията прие своя Делегиран регламент (ЕС) 2019/1745 за допълване и изменение на Директива 2014/94/ЕС на Европейския парламент и на Съвета по отношение на зарядните точки за моторни превозни средства от категория L, бреговото електрозахранване на плавателни съдове за вътрешните водни пътища, снабдяването на автомобилния транспорт с водород и снабдяването на автомобилния и водния транспорт с природен газ, както и за отмяна на Делегиран регламент (ЕС) 2018/674 на Комисията.
            
            
               С настоящия делегиран регламент на Комисията се допълват техническите спецификации за зарядните точки за електрически автобуси, посочени в точка 1.6 от приложение II към Директива 2014/94/ЕС.
            
            
               Необходимо е да се приемат общи стандарти за зарядните точки за електрически автобуси, за да се премахнат техническите и регулаторните пречки в рамките на ЕС, като по този начин се улесни развитието на единен пазар с цел да се създадат подходящи условия за участниците на пазара и да се гарантира безпроблемното прилагане на преразгледаната Директива за чисти превозни средства, с която се определят минимални национални цели за обществените поръчки за чисти автобуси, включително подцел за възлагането на обществени поръчки за автобуси с нулеви емисии
                  3
               .
            
            
               Директивата предвижда преходен период от най-малко 24 месеца преди съответните технически спецификации или техните изменени версии да станат обвързващи по отношение на инфраструктурата, която ще се изгражда или модернизира.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Бяха проведени консултации с експерти от държавите членки чрез Форума за устойчив транспорт относно стандартите за инфраструктурата за алтернативни горива, както и с членовете на Комитета по инфраструктурата за алтернативни горива, като те предоставиха своите становища относно европейските стандарти, които са предмет на настоящия делегиран регламент на Комисията.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия делегиран регламент на Комисията се допълва Директива 2014/94/ЕС в съответствие с член 4, параграф 14 от същата директива.
            
            
               За установяване на технически стандарти на равнището на ЕС е необходим регламент, тъй като той не изисква национални мерки за транспониране и гарантира навременното хармонизиране и бързата приложимост на стандартите в държавите членки.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 17.6.2021 година
            
            
               за допълнение на Директива 2014/94/ЕС на Европейския парламент и на Съвета по отношение на стандартите за зарядните точки за електрически автобуси
               
            
               (текст от значение за ЕИП)
            
         
         
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива
                  4
               , и по-специално член 4, параграф 14 от нея,
            
            
               като има предвид, че:
            
            
               (1)В Директива 2014/94/ЕС е определено, че техническите спецификации за оперативна съвместимост на зарядните точки и точките за зареждане с гориво следва да бъдат установени в европейски или международни стандарти. За все още неприетите стандарти стандартизацията следва да се основава на стандарти, които се разработват.
            
            
               (2)Съгласно член 10, параграф 1 от Регламент (ЕС) № 1025/2012 на Европейския парламент и на Съвета
                  5
                Комисията поиска
                  6
                от Европейския комитет по стандартизация (CEN) и Европейския комитет за стандартизация в електротехниката (CENELEC) да разработят и приемат подходящи европейски стандарти или да изменят съществуващи такива относно снабдяването с електроенергия на автомобилния и морския транспорт и корабоплаването по вътрешни водни пътища; снабдяването на автомобилния транспорт с водород; и снабдяването с природен газ, включително биометан, на автомобилния и морския транспорт и корабоплаването по вътрешни водни пътища.
            
            
               (3)След подаването на искане M/533 на Комисията CEN и CENELEC разработиха стандартите, съдържащи техническите спецификации за зарядните точки за електрически автобуси, посочени в точка 1.6 от приложение ІІ към Директива 2014/94/ЕС.
            
            
               (4)CEN и CENELEC уведомиха Комисията, че за зарядните точки с нормална и голяма мощност за променлив ток, предназначени за електрически автобуси, най-подходящи са съединителите от тип 2, описани в стандарт EN 62196-2.
            
            
               (5)CEN и CENELEC уведомиха Комисията, че за зарядните точки с нормална и голяма мощност за постоянен ток, предназначени за електрически автобуси, следва да се използват съединителите на комбинираната зарядна система „Combo 2“, описани в стандарт EN 62196-3.
            
            
               (6)CEN и CENELEC уведомиха Комисията, че с цел да се осигури оперативна съвместимост при кондуктивното зареждане на електрически автобуси в режим 4 съгласно EN 61851-23-1 за контактния интерфейс за автоматизираното устройство за свързване следва да се прилага стандарт EN 50696. Заедно с горепосочените стандарти той ще играе решаваща роля за внедряването на електрически автобуси в градовете.
            
            
               (7)Съгласно Директива (ЕС) 2019/1161 на Европейския парламент и на Съвета
                  7
                минималните национални цели за дела на автобуси с нулеви емисии при възлагането на обществени поръчки са 22,5 % за периода 2021—2025 г. и 32,5 % за периода 2026—2030 г. Тъй като все повече органи и оператори в областта на обществения транспорт се насочват към автобуси с нулеви емисии, за да постигнат тези цели, пълната оперативна съвместимост на инфраструктурата за зареждане на превозни средства става наложителна.
            
            
               (8)Следва да се гарантира оперативната съвместимост на различните видове зареждане на електрически автобуси, за да се създадат еднакви условия на конкуренция за производителите и операторите и да се позволи реализирането на икономии от мащаба, като същевременно се осигури отвореността към технологични решения. Тази оперативна съвместимост следва още повече да повиши използването на интелигентни системи за зареждане, включително услугите за свързване на превозни средства към електрическата мрежа.
            
            
               (9)Експертите от държавите членки, с които бяха проведени консултации чрез Комитета по инфраструктурата за алтернативни горива, и аташетата на държавите членки по въпросите на транспорта предоставиха своите становища относно европейските стандарти и техническите спецификации, които са предмет на настоящия делегиран акт.
            
            
               (10)Комисията следва съответно да допълни точка 1.6 от приложение ІІ към Директива 2014/94/ЕС с позоваванията на европейските стандарти и техническите спецификации, разработени от CEN и CENELEC.
            
            
               (11)При привеждането в действие на новите технически спецификации в приложение II към Директива 2014/94/ЕС посредством делегирани актове следва да се прилага преходен период от 24 месеца,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
            
               Зарядните точки за електрически автобуси, посочени в точка 1.6 от приложение ІІ към Директива 2014/94/ЕС, трябва да бъдат оборудвани, за целите на оперативната съвместимост, както следва:
            
            
               –зарядните точки с нормална и голяма мощност за променлив ток, предназначени за електрически автобуси, трябва да са оборудвани най-малко със съединители от тип 2, описани в стандарт EN 62196-2;
            
         
         
            
               –зарядните точки с голяма мощност за постоянен ток, предназначени за електрически автобуси, трябва да са оборудвани най-малко със съединители на комбинираната зарядна система „Combo 2“, описани в стандарт EN 62196-3;
            
            
               –автоматизираното устройство с контактен интерфейс за кондуктивното зареждане на електрически автобуси в режим 4 съгласно EN 61851-23-1, трябва — по отношение на автоматизирано устройство за свързване (АУС), монтирано на инфраструктурата (пантограф), АУС, монтирано на покрива на превозното средство, АУС, монтирано под превозното средство, и АУС, монтирано на инфраструктурата и свързващо се към страната или на покрива на превозното средство — да бъде оборудвано с механичен и електрически интерфейс, описани в стандарт EN 50696.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от [Служба за публикации: Моля, въведете дата 24 месеца след датата на влизане в сила].
            
            
               Настоящият регламент се прилага само за зарядните точки за електрически автобуси, инсталирани след датата на прилагане на настоящия регламент.
            
            
               Той не се прилага за инфраструктурата за зареждане чрез въздушни контактни проводници на тролейбуси. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 17.6.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                  
                        Директива 2014/94/EC на Европейския парламент и на Съвета от 22 октомври 2014 г. за разгръщането на инфраструктура за алтернативни горива (Текст от значение за ЕИП).
                  
               
               
                  
                     (2)
                  
                  
                        M/533 Решение за изпълнение C(2015) 1330 final на Комисията от 12 март 2015 г. относно стандартизационно искане, отправено към Европейските организации за стандартизация в съответствие с Регламент (ЕС) № 1025/2012 на Европейския парламент и на Съвета, за подготовка на европейски стандарти относно инфраструктурата за алтернативни горива и енергоносители.
                  
               
               
                  
                     (3)
                  
                        Директива (ЕС) 2019/1161 на Европейския парламент и на Съвета от 20 юни 2019 г. за изменение на Директива 2009/33/ЕО за насърчаването на чисти и енергийноефективни пътни превозни средства (Текст от значение за ЕИП).
               
               
                  
                     (4)
                  
                        ОВ L 307, 28.10.2014 г., стр. 1. 
               
               
                  
                     (5)
                  
                        Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).
               
               
                  
                     (6)
                  
                        M/533 Решение за изпълнение C(2015) 1330 final на Комисията от 12 март 2015 г. относно стандартизационно искане, отправено към Европейските организации за стандартизация в съответствие с Регламент (ЕС) № 1025/2012 на Европейския парламент и на Съвета, за подготовка на европейски стандарти относно инфраструктурата за алтернативни горива и енергоносители.
               
               
                  
                     (7)
                  
                        Директива (ЕС) 2019/1161 на Европейския парламент и на Съвета от 20 юни 2019 г. за изменение на Директива 2009/33/ЕО за насърчаването на чисти и енергийноефективни пътни превозни средства (ОВ L 188, 12.7.2019 г., стр. 116).